Soċjetà filarmonika Maria Mater Gratiae, Zabbar, 8 ta' Settembru 2019. Punti qosra tal-ET George Vella, President ta' Malta waqt il-programm mużikali u linawgurazzjoni tat-Teatru wara restawr estensiv, 8 September 2019. B'sodisfazzjon nosserva li l-membri fi ħdan is-Soċjetà komplew juru impenn u dedikazzjoni kbira biex jelevaw l-isem ta' Ħaż Żabbar u jaraw li l-festa tal-Madonna talGrazzja tkompli tkun waħda mill-aktar popolari mal-Maltin. Huwa grazzi għalikom li dan is-settur tal-kultura Maltija jkompli jiġġedded u jisseddaq matul iż-żmien. Grazzi tal-ħin, ir-riżorsi, u l-ħidma tagħkom Hekk kif qed niċċelebraw l-inawgurazzjoni tar-restawr li sar fuq il-palk tat-Teatru Blue Arena, tajjeb li wieħed jaħseb fuq l-importanza soċjali u mużikali ta' dan il-palk u lvalur miżjud li restawr simili jġib lir-raħal u ż-Żabbarin kollha Mhux talli l-banda tferraħ permezz tal-mużika u l-briju li tqajjem, iżda hija wkoll laboratorju mużikali ħaj u li jkompli jxerred l-apprezzament u l-imħabba għall-mużika. Grazzi anka għal-każin u l-possibilità li kulħadd jingħata aċċess għall-lezzjonijiet talmużika bla ħlas, il-banda kienet, għada u tibqa' ċentru strumentali biex it-tradizzjoni u l-patrimonju mużikali Malti jiġi ppreservat u msaħħaħ għall-ġenerazzjonijiet li ġejjin Nieħu pjaċir nara li huma bosta ż-żgħażagħ li jersqu lejn is-soċjetà u jipparteċipaw b'mod attiv. Nemmen li ż-żgħażagħ huma ċ-ċavetta għall-innovazzjoni u li organizzazzjonijiet bħal tagħkom ikunu qed jikkultivaw teżor nazzjonali meta jinvestu fiż-żgħażagħ u jresqquhom eqreb lejn it-tradizzjonijiet u l-kultura Maltija. Minnbarra dan, iservu wkoll biex inisslu fihom sens akbar ta' identità mal-patrimonju Żabbari. Nifhem li dan qed isir dejjem aktar importanti għal bosta lokalitajiet ġewwa Malta li qed jesperjenzaw tibdil demografiku u infrastrutturali b'rata mgħaġġla. Issa li ninsabu ġimgħa biss 'l bogħod mill-festa, nappella biex tkunu kawti f'dak li tgħidu u ma tħallux il-piki tal-festa jdaħħlukom f'kunflitti ma' ħaddieħor. Ma ninsewx li l-iskop prinċipali tal-festa, iġifieri l-funzjoni reliġjuża hija wkoll mezz ta' kif nippromwovu lpaċi u l-għaqda bejn il-komunità Nagħlaq billi nirringrazzja u nifraħ lis-Soċjetà Filarmonika Maria Mater Gratiae għal dan il-kunċert mużikali mill-aqwa